text: Regionshus lukker - Horsens mister 80 arbejdspladser
  31 januar 2018 kl. 15.51
  Et flertal i regionsrådet i Region Midtjylland har onsdag besluttet at lukke Regionshuset i Horsens og samle funktionerne i Aarhus, Viborg og Holstebro.
  
  Et flertal i regionsrådet for Region Midtjylland besluttede onsdag at samle administrationen på færre matrikler, og Regionshuset i Horsens lukkes derfor - og omkring 80 arbejdspladser forsvinder fra byen.
  Det betyder, at 55 medarbejdere i Horsens får nyt arbejdssted i Aarhus. Det drejer sig om afdelingerne HR Fysisk Arbejdsmiljø, Its Servicedesk og Its 24/7 Overvågning, skriver Region Midtjylland i en pressemeddelelse.
  Beslutningen indebærer også, at miljøafdelingen under Regional Udvikling bliver samlet i Viborg, hvilket får betydning for 47 medarbejdere, der i dag har arbejdssted i henholdsvis Horsens og Holstebro, skriver Region Midtjylland i en pressemeddelelse.
  Flytningerne kommer formentlig til at foregå i løbet af andet halvår 2018.
  Besparelse på administration
  Samlingen af de administrative funktioner giver 800.000 kroner i en samlet besparelse på knap 66 millioner kroner, som skal findes på de administrative budgetter frem mod 2019.
  
  